作者：刘天迪
词牌/韵律：一萼红

paragraphs: 拥孤衾，正朔风凄紧，毡帐夜生寒。
春梦无凭，秋期又误，迢递烟水云山。
断肠处、黄茅瘴雨，恨骢马、憔悴只空还。
揉翠盟孤，啼红怨切，暗老朱颜。
堪叹扬州十里，甚倡条冶叶，不省春残。
蔡琰悲笳，昭君怨曲，何预当日悲欢。
谩赢得、西邻倦客，空惆怅、今古上眉端。
梦破梅花，角声又报春阑。